Diari Oficial de la Generalitat Valenciana


Sumari del DOGV 441, del 10-10-1986 (1986/807316)

ORDRE de 15 de setembre de 1986, de la Conselleria d'Economia i Hisenda, per la qual s'especifiquen les característiques de la serie A de l'emissió de Deute Públic de la Generalitat Valenciana per a l'exercici.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   441

Data del DOGV
:   10-10-1986

Secció del DOGV
:   ALTRES DISPOSICIONS

Número del document
:   1986/807316


Data del document
:   15-09-1986

Organisme emissor
:   Conselleria d'Economia i Hisenda

Tipus de document
:   Ordre

Correcció d'errades

Anàlisi jurídica

Ordre de 15 de setembre de 1986, de la Conselleria d'Economia i Hisenda, per la qual s'especifiquen les característiques de la Sèrie A, de l'emissió de Deute Públic de la Generalitat Valenciana per a l'exercici 1986.  
El Decret 114/1986 de 5 de setembre, acorda l'emissió de Deute Públic de la Generalitat Valenciana per un import global de set mil set-cents setanta-cinc milions de pessetes, dividides en quatre sèries A, B, C i D, la sèrie A de les quals té un import de dos mil milions de pessetes ampliables a sis mil.   
Donant compliment al que disposa el Decret abans esmentat i fent ús de l'autorització que hi confereix a aquesta Conselleria per a dictar les disposicions i resolucions necessàries per a la seua execució,   
ORDENE:   
1. Import de l'emissió.   
1.1. L'import a emetre de la sèrie A ascendeix a dos mil milions de pessetes, ampliables fins a sis mil milions segons les sol·licituds presentades.   
1.2. L'ampliació de l'emissió serà determinada per Resolució de la Direcció General de Política Financera.   
2. Representació del Deute.   
El Deute Públic corresponent a aquesta sèrie es formalitzarà en títols-valors al portador de 10.000 pessetes nominals cadascun i agrupables en títols múltiples.   
3. Data d'emissió.   
La data d'emissió ha estat fixada per al dia 30 d'octubre, i el període de subscripció serà des del dia 20 de setembre de 1986 fins al dia 30 d'octubre de 1986, tots dos inclusivament.   
4. Subscripció.   
4.1. La subscripció es realitzarà a la par i lliure de despeses per al subscriptor.   
4.2. El subscriptor podrà ser qualsevol persona física o jurídica.   
4.3. Les subscripcions hauran de remetre's complimentades, i contenir almenys les dades incloses en el model que s'adjunta com a Annex d'aquesta Ordre, a qualsevol de les entitats que pertanyen al Sindical d'emissió abans de les 14 hores del dia 30 d'octubre de 1986, a la data del tancament del període de subscripció.   
4.4. Si l'import total de les sol·licituds superàs l'import d'aquesta sèrie ampliada, s'efectuaria un prorrateig on s'establiria aquell procediment que supose la major difussió possible de l'emissió. El prorrateig no ha d'afectar, en principi, les quantitats que se subscriguen a fi d'instrumentar un mecanisme de contrapartida en Borsa.   
4.5. Una vegada efectuades les adjudicacions als subscriptors corresponents, se'ls lliurarà la pòlissa de subscripció degudament intervinguda per Agent Mediador Col·legiat, qui aplicarà l'aranzel vigent per a aquesta classe d'operacions, i així mateix el títol o títols múltiples per l'import total assignat.   
5. Tipus d'interès i data de pagament dels cupons.   
5.1. El tipus d'interès nominal d'aquesta sèrie és del 10% anual durant els tres primers anys, i és variable per als restants. La referència serà el tipus d'interés mig de les Caixes d'Estalvis per a les seues operacions passives entre un i dos anys, dada publicada pel Banc d'Espanya en el seu Butlletí Estadístic, incrementat en un punt. Les fluctuacions estaran acotades entre un set i un dotze per cent.   
5.2. El pagament dels cupons s'efectuarà semestralment els dies 30 d'abril i 30 d'octubre de cada any. En cas que es realitzen subscripcions amb posterioritat a la data d'emissió, l'import del cupó podrà ser calculat en funció de la data de subscripció.   
6. Liquiditat.   
Els títols d'aquesta sèrie seran admesos d'ofici a cotització en la Borsa Oficial de Comerç de València i gaudiran dels avantatges inherents a la cotització qualificada en virtut de l'article 46 del Reglament de Borses.   
7. Característiques de l'amortització.   
7.1. La duració de l'emprèstit corresponent a aquesta sèrie és de sis anys, des de la data d'emissió amb amortització voluntària, als quatre per part del tenidor dels títols.   
7.2. L'amortització voluntària per part dels tenidor s'haurà de ser sol·licitada abans del 30 de setembre de 1990.   
8. Assegurament i col·locació.   
L'assegurament i col·locació de la sèrie es regiran pel Conveni signat per la Generalitat i les entitats financeres operants a la Comunitat Valenciana en relació a l'emissió de Deute Públic per a 1986, en què aquestes últimes es comprometen a formar un sindicat d'emissió que s'ocupe de totes dues comeses.   
La Conselleria d'Economia i Hisenda, a través de la Direcció General de Política Financera, ordenarà el pagament de la comissió de direcció que és 0,1% brut i la d'assegurament que ascendeix a l'1% brut, ambdues sobre l'import assegurat, i la de col·locació que es xifra en el 0,4% brut de l'import total.   
9. Computabilitat.   
L'emissió corresponent a la sèrie A no és computable en el coeficient inversió obligatòria de les Caixes d'Estalvis de la Comunitat, ni de les Cooperatives de Crèdit.   
10. Tractament Fiscal.   
El tractament fiscal d'aquesta sèrie és el fixat per a les emissions desgravables de l'Estat d'acord amb el que estableixen l'article 56 de l'Estatut d'Autonomia de la Comunitat Valenciana i l'article 14.5 de la LOFCA.   
11. Altres característiques.   
11.1. El deute de la Generalitat Valenciana de la sèrie A a què es refereix aquesta ordre gaudeix de totes les garanties, immunitats i privilegis propis del Deute de l'Estat.   
11.2. Atesa la seua condició d'amortitzable, el Deute de la sèrie A es computarà pel seu valor nominal en tota classe d'afermaments davant l'Estat, Comunitats Autònomes, Diputacions Provincials, Ajuntaments i qualssevol corporacions públiques o administratives.   
12. Producte i despeses d'emissió.   
12.1. El producte de la subscripció del deute de la sèrie A s'aplicarà al Pressupost d'Ingressos, capítol 9, Variació de Passiu Financers, article 93, «Emissió de Deute a Llarg Termini».   
12.2. Els imports subscrits s'ingressaran dins un termini màxim de set dies naturals des de la seua data d'emissió o tancament, o si fa el cas, des d'aquella en què es determinen les adjudicacions per prorrateig, en qualsevol compte que la Tresoreria de la Generalitat mantinga amb entitats de dipòsit. La data valor d'aquests abonaments serà la de 31 d'octubre de 1986 per als imports demanats abans de la data d'emissió i el dia següent a la data de subscripció per a les realitzades amb posterioritat a la d'emissió.   
12.3. Les despeses que resulten de l'emissió s'imputaran al crèdit concedit, pel Pressupost en vigor, al capítol 2, article 29, concepte 291.   
13. Autorització.   
Hom autoritza la Direcció General de Política Financera per a dictar les disposicions i adoptar les mesures que calguen per a l'execució d'aquesta Ordre.   
Aquesta Ordre entrarà en vigor el dia de que es publique en el Diari Oficial de la Generalitat Valenciana.   
València, 15 de setembre de 1986.   
El Conseller d'Economia i Hisenda,  
ANTONI BIRLANGA I CASANOVA  
ANNEX III  
Model de Butlletí de subscripció de l'emissió de Deute Públic de la Generalitat Valenciana per a 1986. Sèries A i D.   
Nom del subscriptor: .....................................  
DNI o CIF: ...............................................  
Adreça1: .................................................  
Professió2: ..............................................  
Edat3: ...................................................  
Número de títols: ........................................  
Import total nominal: ....................................  
S'informà mitjançant4: ...................................  
 Signatura del subscriptor:  
1 Municipi on estiga ubicada l'oficina que realitza la subscripció.  
2 1, Agricultors; 2, Empresaris; 3, Professions liberals; 4, Empleats; 5, Mestresses; 6, Pensionistes; 7, Entitats Financeres; 8, Altres.   
3 A, fins a 25 anys; B, 26 a 35 anys; C, 36 a 50 anys; D, 51 a 60 anys; E, més de 60 anys.   
4 1, Televisió; 2, Premsa; 3, Cartells i fullets; 4, Ràdio; 5, Oficines de la Generalitat; 6, Altres mitjans.